કલ્યાણદેવજી મહારાજ એક વાત કરતા હતા કે ‘‘હું જાપાન ગયો અને એક રેલવે પ્લેટફોર્મ ઉપર મારે ફળ લેવા હતા. ક્યાંય ફળ ન મળ્યા એટલે હું પરેશાન થઇને બોલી ઊઠ્યો કે આ કેવો દેશ છે? અહીં ક્યાંય ફળ મળતા નથી? એક જાપાનીએ આ સાંભળ્યું. એને ખૂબ ધક્કો લાગ્યો. તેણે પૂછ્યું કે તમે ક્યાંથી આવો છો? મેં કહ્યું કે હું ભારતમાંથી આવું છું. તેણે પૂછ્યું કે તમારે શું જોઇએ છે? મેં કહ્યું કે ફળ. મને અહીં ક્યાંય ફળ મળતા નથી. અમારે ત્યાં તો પ્લેટફોર્મ ઉપર જ ફ્રૂટ મળે અહીં તો કોઇ સ્ટોલ નથી. તરત જ પેલા જાપાનીએ કહ્યું કે સ્વામીજી આપણ અહીં પાંચ મિનિટ ઊભા રહો, હું હમણાં આવું છું. આટલું કહ્યાં બાદ જાપાની સ્ટેશન બહાર ગયો અને બહારથી સરસ મજાના ફળો લઇને સ્વામીજીને આપ્યા. સ્વામીજીએ કહ્યું કે આ ફળની કેટલી રકમ થઇ? પેલા જાપાનીએ કહ્યું કે આની કોઇ રકમ મારે જોઇતી નથી. અમારે ત્યાં એવી વ્યવસ્થા છે કે અહીં કોઇ સ્ટોલ રાખતા નથી. નિશ્ચિત જગ્યાએ જ મળે. રકમને બદલે અમારા તરફથી આ સેવા સ્વીકારો અને માત્ર એટલું કરજો કે તમારા દેશમાં જઇને, જાપાનમાં આ સગવડ નથી એવી વાત કે અમારા દેશની નિંદા ન કરતાં.’’